ฮั่งเส็งปิดเช้าลบ 189.06 จุด เหตุวิตกเศรษฐกิจสหรัฐ
ฮั่งเส็งปิดเช้าลบ 189.06 จุด เหตุวิตกเศรษฐกิจสหรัฐ
13 พ.ค. 2559

ดัชนีฮั่งเส็งตลาดหุ้นฮ่องกงปิดเช้าปรับตัวลดลง โดยดัชนีฮั่งเส็งลดลง 189.06 จุด หรือ 0.95% ปิดภาคเช้าที่ 19,726.40 จุด จากความวิตกกังวลเกี่ยวกับเศรษฐกิจสหรัฐ หลังมีรายงานว่าจำนวนผู้ยื่นขอสวัสดิการว่างงานรายสัปดาห์ของสหรัฐที่เพิ่มขึ้นแตะระดับสูงสุดในรอบกว่า 1 ปี
ทั้งนี้ กระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกเพิ่มขึ้น 20,000 ราย สู่ระดับ 294,000 รายในสัปดาห์ที่สิ้นสุดวันที่ 7 พ.ค. ซึ่งเป็นระดับสูงสุดนับตั้งแต่เดือนก.พ.ของปีที่แล้ว
ข้อมูลดังกล่าวสวนทางกับที่นักวิเคราะห์คาดการณ์ไว้ก่อนหน้านี้ว่า จำนวนชาวอเมริกันที่ยื่นขอสวัสดิการว่างงานครั้งแรกจะลดลงสู่ระดับ 270,000 รายในสัปดาห์ที่แล้ว       